Bruno Martins Indi

Rolando Maximiliano "Bruno" Martins Indi (s. 8. helmikuuta 1992 Barreiro, Portugali) on portugalilaissyntyinen alankomaalainen jalkapalloilija, joka edustaa Eredivisiessä pelaavaa Sparta Rotterdamia. Pelipaikaltaan Martins Indi on puolustaja. Hän on pelannut urallaan Alankomaiden lisäksi myös Portugalin ja Englannin sarjoissa. Viitattu 2.5.2025. 

Martins Indi teki debyyttinsä Alankomaiden maajoukkueessa vuonna 2012 ja edusti maataan MM-kilpailuissa 2014. Hän olisi halutessaan voinut edustaa maajoukkuetasolla myös synnyinmaataan Portugalia tai vanhempiensa kotimaata Guinea-Bissauta.

 Seurajoukkueura 

 Feyenoord 
Martins Indi syntyi Portugalissa guineabissaulaiseen perheeseen, mutta muutti jo kolmen kuukauden ikäisenä Alankomaihin. Hän varttui Rotterdamissa ja liittyi Feyenoordin junioriakatemiaan 13-vuotiaana vuonna 2005.

Martins Indi debytoi Rotterdamin edustusjoukkueessa 22. elokuuta 2010 Eredivisien ottelussa Heracles Almeloa vastaan, jossa hän pelasi täydet minuutit. Ensimmäisen maalinsa ammattilaisurallaan hän teki 17. huhtikuuta 2011 sarjaottelussa Willem II:ta vastaan. Martins Indi vakiinnutti paikkansa Feyenoordin avauskokoonpanossa kaudella 2011–2012 ja pelasi Feyenoordissa vuosina 2010–2014 yhteensä 102 Eredivisien ottelua, joissa hän teki viisi maalia.

 Porto 
Martins Indi siirtyi heinäkuussa 2014 Feyenoordista portugalilaisseura Portoon nelivuotisella sopimuksella. Porto maksoi hänestä 7,7 miljoonan euron siirtokorvauksen. Martins Indi teki ensimmäisen maalinsa Porton pelaajana 5. lokakuuta 2014 Primeira Ligan ottelussa Bragaa vastaan ja pelasi debyyttikaudellaan 24 sarjaottelua, kun Porton sijoittui Primeira Ligassa toiseksi. Mestarien liigassa hän pelasi kaudella 2014–2015 yhdeksän ottelua Porton pudotessa puolivälierissä Bayern Münchenille. Kaudella 2015–2016 hän pelasi 23 Primera Ligan ottelua, kuusi Mestarien liigan ottelua sekä yhden Eurooppa-liigan ottelun.

 Stoke City 
Elokuussa 2016 Martins Indi siirtyi yksivuotisella lainasopimuksella Englannin Valioliigan Stoke Cityyn. Kaudella 2016–2017 hän pelasi Valioliigassa 35 ottelua, joista kaikki avauskokoonpanossa, ja teki yhden maalin 31.12.2016 ottelussa Chelseaa vastaan. Hän pelasi lainakaudellaan myös yhden FA Cupin ottelun sekä yhden Englannin liigacupin ottelun.

Elokuussa 2017 Martins Indi siirtyi Stokeen pysyvästi 7,7 miljoonan euron siirtosummalla. Hän allekirjoitti seuran kanssa viisivuotisen sopimuksen. Martins Indi oli suuren osan kaudesta 2017–2018 sivussa nivusvamman vuoksi ja pelasi lopulta 17 valioliigaottelua, joista 14 avauskokoonpanossa, kun Stoke sijoittui sarjassa sijalle 19 ja putosi kauden päätteeksi Mestaruussarjaan.

Kaudella 2018–2019 Martins Indi pelasi Mestaruussarjassa 37 ottelua, joissa hän teki yhden maalin. Kaudella 2019–2020 hän pelasi 33 sarjaottelua. Syyskaudella 2020 hän ehti pelata kaksi sarjaottelua sekä kolme Englannin liigacupin ottelua.

 AZ Alkmaar 
Lokakuussa 2020 Martins Indi siirtyi kotimaansa pääsarjaseura AZ Alkmaariin loppukauden mittaisella lainasopimuksella. Martins Indi nousi AZ:ssa heti avainpelaajaksi ja pelasi lainakaudellaan 27 sarjaottelua, joista kaikki avauskokoonpanossa, kun seura sijoittui Eredivisiessä kolmanneksi. Eurooppa-liigassa hän pelasi viisi ottelua ja teki maalin alkulohko-ottelussa Napolia vastaan.

Martins Indi siirtyi kesällä 2021 AZ Alkmaariin pysyvästi nelivuotisella sopimuksella. Kaudella 2021–2022 hän pelasi 31 sarjaottelua, joissa hän teki kaksi maalia, sekä kahdeksan Konferenssiliigan ottelua. Martins Indi nimitettiin AZ Alkmaarin kapteeniksi seuraavalla kaudelle, mutta hän oli lähes koko kauden sivussa loukkaantumisten vuoksi ja pelasi kaudella 2022–2023 lopulta vain neljä sarjaottelua sekä yhden Konferenssiliigan ottelun. Kaudella 2023–2024 hän pelasi 14 sarjaottelua sekä viisi Konferenssiliigan ottelua. Kaudella 2024–2025 Martins Indi pelasi 10 Eredivisien ottelua, kaksi KNVB-cupin ottelua sekä yhden Eurooppa-liigan ottelun.

 Sparta Rotterdam 
Heinäkuussa 2025 Martins Indi allekirjoitti kaksivuotisen sopimuksen Sparta Rotterdamin kanssa.

 Maajoukkueura 
Martins Indi pelasi vuosina useissa 2009–2013 Alankomaiden juniorimaajoukkueissa. Hän edusti Alankomaita alle 17-vuotiaiden MM-kilpailuissa 2010, alle 19-vuotiaiden EM-kilpailuissa 2010 sekä alle 21-vuotiaiden EM-kilpailuissa 2013. Martins Indi pelasi ensimmäisen ottelunsa Alankomaiden A-maajoukkueessa 15. elokuuta 2012 ystävyysottelussa Belgiaa vastaan. Ensimmäisen maajoukkuemaalinsa hän teki 11. syyskuuta 2012 MM-karsintaottelussa Unkaria vastaan, jonka Alankomaat voitti lukemin 4–1.

Martins Indi valittiin Alankomaiden joukkueeseen MM-kilpailuihin 2014. Alkulohkon toisessa ottelussa Australiaa vastaan 18. kesäkuuta 2014 hän loukkaantui pallontavoittelutilanteessa Australian Tim Cahillia vastaan ja hänelle diagnosoitiin aivotärähdys. Hän kuitenkin toipui nopeasti ja pelasi turnauksessa lopulta kuusi ottelua, joista viisi avauskokoonpanossa Alankomaiden saavuttaessa pronssia. Voitokkaassa pronssiottelussa isäntämaa Brasiliaa vastaan hän pelasi täydet minuutit.

Martins Indi pelasi kesäkuussa 2022 kaksi Kansojen liigan ottelua Walesia vastaan pelattuaan sitä ennen maajoukkueessa viimeksi vuonna 2017. Ne ovat toistaiseksi hänen viimeiset maaottelunsa. Hän on pelannut Alankomaiden maajoukkueessa yhteensä 36 ottelua ja tehnyt niissä kaksi maalia.

 Maalit Alankomaiden maajoukkueessa 
Alankomaiden maalit mainittu ensin.Bruno Martins Indi Soccerway-sivustolla  Viitattu 2.5.2025.
 #  Päivämäärä  Pelipaikka  Vastustaja  Lopputulos  Kilpailu 1  11.9.2012  Budapest, Unkari    4–1  MM-kilpailujen 2014 karsinnat 2  16.10.2012  Bukarest, Romania    4–1  MM-kilpailujen 2014 karsinnat

 Lähteet 

Luokka:Alankomaalaiset jalkapalloilijat
Luokka:Vuonna 1992 syntyneet
Luokka:Elävät henkilöt